372 Venire

Venit Deus ad hominem, et econtro homo ad Deum. Sed Deus venit ad hominem in presenti per viam misericordie ut eum uiuet multipliciter. Sed veniet in /f. 116va/ futuro per viam iustitie ut eum iudicet terribiliter. Quia ergo genus humanum erat multipliciter desolatum captiuatum, venit Christus tanquam mediator congruens pacem, reformando tanquam medicator saniens morbum, elongando tanquam bellator potens hostem, prosternendo tanquam sufficiens pretium per soluendo.

De primo, Eph. 2[:17]: *Veniens evangelizavit pacem vobis, qui longe [fuistis], et [pacem] iis, qui prope*.

De secundo, Luc. 5[:32]: *Non veni vocare justos, sed peccatores [ad pœnitentiam]*.

De tercio, [1] Reg. 17[:45]: *Tu venis ad me cum gladio, et hasta: ego venio ad te in nomine Domini*.

De quarto, Matt. 20[:28]: *Filius hominis non venit ministrari, sed ministrare, et animam suam dare redemptionem pro multis*.

Secundo, veniet Dominus in futuro per viam iustitie.

Primo, ut cum seruis computet, Matt. 25[:19]: *Venit dominus servorum illorum, et posuit rationem cum eis*.

Secundo, ut de malis se vindicent quia nullum malum impunitum, Apo. 2[:16]: *Pœnitentiam age : si quominus* venio *cito, et pugnabo cum* eis *gladio oris mei.*

¶ Tercio, ut bonos remuneret, Ysai. 62[:11]: *Ecce Salvator tuus venit; ecce merces ejus cum eo*.

¶ Secundo, venit homo ad Deum, sed aliter malus aliter bonus. Malus venit ut Judas ad vendendum, Matt. 26[:50]: *Amice, ad quid venisti?* Et aliqui ad occidendum ut Judei. Sed bonus homo venit ad ascultandum et meliorandum. Circa quod notare debemus modum finem et medium.

Circa primum, nota quod venire debemus ad Christum, post Christum, et per Christum.

Primo, ad Christum docentem quia ipse docet vtilia sed mundus noxia, Psal. [33:12]: *Venite, filii; audite [me]: timorem Domini docebo vos*. Et Matt. 11[:28]: *Venite ad me*, magistrum deuotorum, *omnes qui laboratis*, in studio credendorum, *et onerati estis*, pondere peccatorum, *et ego reficiam vos*, pane vite et intellectus.

Secundo, debemus venire post Christum, conuersantem ad imitandum, me non post mundum seducentem, sicut post pedagogum, Matt. 4[:19]: *Venite post me, [et] faciam vos fieri piscatores hominum*.

Tercio, post Christum pacientem tanquam per ostium in ipsum credendo, Joan. 14[:6]: *Nemo venit ad Patrem, nisi per me*. *Ego sum via*, dirigens in conuersatione, *[et] veritas*, instruens in predicatione, *et vita*, reficiens in premiacione.

¶ Fructus quod generalis sit veniendi triplex est. Prius est in petitio venie, sicut cum quis venit ad mediatorem propter reconsiliacionem, peregrinus ad sanctos propter indulgenciam, eger ad medicum propter sanacionem, Ysai. 1[:16, 18]: *Quiescite agere perverse*, etc., sequitur, *Venite, et arguite me*, etc. Luc. 8[:47] mulier venit ad Christum et sanata est.

Secundus fructus est adeptio beneficii, Ysai. 55[:1]: *Omnes sitientes, venite ad aquas*, id est, ad dona gratiarum.

Tercius fructus est mercatio glorie, sicut operarius completa dieta venit pro mercede, Ysai. 55[:3]: *Venite ad me, et vivet anima vestra*. Sed heu quia dicitur Joan. 5[:40]: *Non vultis venire ad me ut vitam habeatis*.

Item, secundum Bernardum in *Sermone*, legitur triplex aduentus Christi, quia ad homines per carnis assumpcionem, in homines per gratie infusionem, contra per operium retribucionem.

De primo, Gen. 37[:14]: *Missus de valle Hebron, venit in Sichem*, quod interpretur, labor et reuera. In isto aduentu venit ad tria, ut excitet ad penitentiam, Luc. 5[:32]: *Non veni vocare justos, sed peccatores ad pœnitentiam*.

Item, ut perseuerantes remuneret, Joan. 14[:18]: *Veniam ad vos*, ad meipsum.

¶ De tercio adventu contra homines, Ysai. 3[:14]: *Dominus ad judicium veniet cum senibus populi sui*. Et in illo aduentum veniet ad tria: ad separandum, ad saluandum, ad dampnandum. De quibus omnibus, Matt. 25[:31-33]: *Cum venerit Filius hominis … et separabit eos,* quo ad primum, *et statuet oves a* dexter, quo ad secundum, et *hedos a* sinister, quo ad tercium.

¶ Item, venit Christus secundum illud Haba. 2[:3]: *Veniens veniet, et non tardabit*. Vbi verbum veniendi geminatur in signum quod eius triplex aduentus geminatur. Quorum primus est in mundum et ille geminus, quia per incarnacionem et per transsubstancionem. Quorum prior in vtero virginali, Joan. 16[:28]: *Exivi a Patre, et veni [in mundum].* Secundus in manu sacerdoti, 1 Reg. 4[:7]: *Venit Deus in castra*.

Secundus aduentus est in cor humanum et ille geminus. Vnus per regenerationem baptismalem, sicut nutrix venit cum aqua ad puerum sanandum, 1 Joan. 5[:6]: *Hic est, qui venit* /f.116vb/ *per aquam*, scilicet, absolucionis in baptismo, *et sanguinem*, redempcionis in patibulo. Alius per conuersionem penitentialem, sicut medicus ad egrum, Matt. 8[:7]: *Ego veniam, et curabo eum*. Secundus aduentus est ad iudicum et ille geminus. Vnus ad iudicium particularis in morte, Matt. 24[:44]: *Vos estote parati: quia qua hora* *nescitis Filius hominis venturus est*. Alius ad iudicium vniuersale, Ysai. 3[:14]: *Dominus ad judicium veniet*.

¶ Item, veniet Christus in nube carnis ut redimeret mundum, Joan. [16:28]: *Exivi a Patre, et veni in mundum*.

Secundo, venit in rore dulcedinis ut visitet animum, Joan. 14[:23]: *Ad eum veniemus, et mansionem apud eum faciemus.*

Tercio, venit in pignore altaris ut minuat peccatum, Apo. 3[:20]: *Ecce* venio, *sto ad ostium, et pulso.*

¶ Item, venit Christus in mundum ad redempitionem. Secundo in mentem ad sanctificationem. Tercio ad iudicium per retributionem. De primo, Joan. [16:28]: *Exivi a Patre, et veni in mundum*. De secundo,[[1]](#endnote-1) Joan. [14:23]: *Ad eum veniemus, et mansionem.* De tercio, Matt. [24:30]: *Videbunt Filium hominis venientem in nubibus [caeli].*

¶ Iste tercius aduentus erit terribilis, quo patet per signa terribilia precedencia iudicis aduentum quod erit in creatura corporali et spirituali. Et primo in corporali suprema, quia in lumenaribus, sole, luna, et stella. In creatura mundi ut in aeris et aquis, quia erit sonitus maris et fluctuum. In creatura infima utpote in terris, quia erit pressura gencium.

Item, erunt signa in creatura spirituali et in angelis. Nam Luc. 21[:26]: *Virtutes cælorum movebuntur*. Et in creatura composita ex vtraque ut in *Hominibus arescentibus prae timore, et exspectatione*. Mal. 3[:1-2]: *Ecce venit … et quis stabit ad videndum eum*?

¶ Item, ne homines de ignorantia aduentus Christi se excusarent, Christus de suo aduentu premisit signa, id est, misteria figurarum direxerit litteras, id est, testimonia scripturarum destinauit nuncias, id est, personas prophetarum. Sed tam manifesta sinagoga miseria non notauit tam apertas litteras, Judea ceca non intellexit tam veridicos nuncios, populus incredulus non admisit quippe Christus *in propria venit et sui eum non receperunt*, Joan. 1[:11]. Qui immo, [Isai. 1:3]: *cognouit bos possessorem suum*. *Israel autem non cognouit* Dominum suum. Nouissime tamen cum iam venturus est in proximo premisit tres illustres nuncios quorum primus, id est, [Luc. 1:26]: angelus preparauit viam incarnationis ut veniret in templum salutare, id est, vterum virginis.

Secundus nuncius fuit Symeon qui preparauit viam natiuitatis, [Luc. 1:34]. Vnde ipse veniret in templum materiale quod erat Salomoni.

Tercius nuncius fuit Johannes Baptismus qui preparauit viam predicacionis, [Matt. 3:1]. Vnde ipse veniret in templum spirituale quod est mens hominis.

¶ Item, triplex legitur Christi aduentus: preteritus, presens, et futurus. In primo venit ad hominem sicut legatus redimendum. In secundo ad hominem consolandum. In tercio contra hominem iudicandum.

De primo, venit ad hominem sicut legatus a latere pape missus cum plenitudine potestatis. Vbi primo, agitur de arduo casu, dispensauit supra omnem decretum, ut virgo foret mater pueri, feminea mater, Dei filia, mater Patris, Psal. [64:10]: *Visitasti terram.* Virginem stabilem et humilem, et inebrias eam per virtutum pleniorem, multiplicas locu eam per mirabilem fecunditatem.

Secundo, tanquam legatus predicauit, Luc. 1[:78-79]: *Visitavit nos, oriens ex [alto]*, sequitur, *Illuminare his qui in tenebris*, etc. Nesciuit homo ostium paradisi inuenire tanquam cecus, sed quilibet illuc tendens cadebat in foueam inferni.

Tercio, tanquam legatus missus discordias magnas pacificauit que erant inter Deum et hominem, nec quisquam alius petiuit has sedare. Non enim volebat se ponere super hominem purum in causa quam habebat contra hominem, nec homo audebat se ponere super Deum purum in causa sua. Quid ergo missus est mediator verus Deus et verus homo in quem quasi compromiserunt Deus et homo. Vnde in Psal. [11:6]: *Dicit Dominus*, Pater, *Ponam in salutari.* Et homo pro se dicit, *Fiducialiter agam in eo*. Bonus plene mediator qui pocius voluit mori in pena quam non pacificaret inter partes, 1 Tim. 2[:5]: *Unus* est *mediator Dei et hominum homo Christus Jesus, qui dedit redemptionem,* etc. Et 2 Cor. 5[:15]: *Pro omnibus mortuus est*. Ideo regat, Psal. [105:4]: *Visita nos in salutari tuo,* ut scilicet, pacificet per passionem. /f. 117ra/

Quarto, tanquam legatus missus dedit indulgencias et absoluciones. Nam genus humanum fuerat quasi excommunicatum et a communione ecclesie triumphantis separatum, Luc. 1[:68]: *Visitavit, et fecit redemptionem*. Et Psal. [8:5]: Domine, *Quid est homo, quod memor es ejus*? Magnum signum amoris et donum indulgencie. Sic vir descendat ad lupanar rogando vxorem ut inde redeat, et si redierit omnia uult condonare, sic fecit Christus adueniens in secundo aduentu Christi. Quodque est de presenti, venit Christus ad hominem spiritualem sicut magister ad discipulum ne erret et si errauerit ut corigat, Psal. [88:31]: *Si autem dereliquerint filii* in *legem meam*. Joan. 3[:2]: *Scimus quia a Deo venisti magister*.

Secundo, sicut amicus ad amicum tribulatum ne disperet consolaciones infundendo, Exod. 3[:16-17]: *Visitans visitavi* eos, per consolationem, *et vidi,* oculo compassionis, *omnia*, scilicet, aduersancia vobis, *Et dixi ut educam [vos]*.

Tercio, sicut paterfamilias ad operarium ad stimulandum eum ad bonum, Job 10[:12]: *Visitatio tua custodivit spiritum meum*.

¶ De tercio aduentu ad iudicium, Mal. 3[:2]: *Ipse* venit *quasi ignis conflans*, id est, scoriam de metallo emundans, *et quasi herba fullonum,* quod est carduus quia sua corrosione tollit quod est superfluum in panno. Et potest dici quod veniet tunc latenter et hoc in documentum prepositionis nostre et vigilancie, [1] Thess. 5[:2]: *Dies Domini, sicut fur ita in nocte, veniet.* Vbi Apostolus notificat iudicium futurum quo ad multa.

Primo, quo ad manifestacionem culpe cum dicitur *dies*. Non enim dicitur *dies* ibi propter qualitatem temporis, sed propter claritatem manifestacionis, sicut vocat Apostolus, Rom. 2[:5]: Diem *iudicii* diem *reuelationis* propter detencionem peccatorum hic non ostensorum.

Secundo, notificat districtionem sententie cum dicit *Domini*, hic est dies hominis pro libitu, sed tunc erit dies Domini veraciter iudicantis que satis districta est, Ysai. 13[:9]: *Ecce dies Domini veniet, crudelis*. Et hoc quia nulli parcet, Prou. 6[:34]: *Zelus et furor viri non parcet in die* illa, etc.

Tercio, quo ad occultationem hore cum dicitur *sicut fur*, ideo scit quilibet vigil quia 2 Pet. 3[:10]: *Adveniet dies Domini* sicut *fur: in quo cæli*, etc.

¶ Item, venit Christus sicut dominus ad seruos, sicut magister ad discipulos, sicut medicus ad egros.

De primo, solent principes venire ad terras suas pro homagio capiendo, Joan. 16[:28]: *Exivi a Patre, et veni in mundum*. Hic potest notari quantum dilexerit homines qui reliquit celos ut veniret ad homini. Et ne homines se excusarent de ignorantia, ideo premisit nuncios premunentes de suo aduentu, sicut superius dicitur, Mal. 3[:1]: *Veniet ad templum* sanctum *suum Dominator.* Dominum quidam tamen recipere noluerunt, nec homagium facere, Joan. 1[:11]: *In propria venit, et sui eum non receperunt*. Et si *receperunt*, [etc].

Primo, postmodum tamen in passione abiecerunt, simili modo faciunt mali Christiani qui primo Christum recipiunt et post natalentes post pascha repellunt. Vnde mirum est quomodo tales expulsores audent aliquid a Deo petere, quibus posset responderi illud, Judic. 11[:7] quod reparte *respondit* querentibus eum ad ducatum *nonne vos estis, qui ejecistis de domo Patris mei.* Sed et quidam peius, quia recipiunt hostem Christi per totum annum infra claustra sua et semel in paschate Domini, Joan. 5[:43]: *Ego veni in nomine Patris mei, et non* *recipiestis me; [si] alius venerit in nomine suo*, et *illum* recipietis.

¶ Secundo, venit tamquam magister ad discipulum, Dan. 10[:14]: Ego *veni ut docerem te.* Patet qualia hic docuit et adhuc cotidie docet, Joan. 12[:46]: *Ego lux veni in mundum, ut omnis qui credit in me, non maneat in tenebris*. Sed heu quia quidam non possunt sufferre doctrinam huius lucis similes lupo qui non curat de latratu canum et noctue que fugit lucem, Joan. 3[:20]: *Omnis qui male agit, odit lucem, et non venit ad lucem, ut non arguantur opera ejus*. Vnde timendum est de talibus quod fuit mortui uel prope, quia non sustinent lucem sicut falsi mercatores qui abscondunt pannos a luce, Joan. 3[:19]: *Lux venit in* mundo, *et* dilexit *homines magis tenebras quam lucem*.

¶ Tercio, venit sicut medicus ad egrum. Vnde Augustinus, venit ad nos, magnus /f. 117rb/ medicus, quia vbique iacebat magnus egrotus. Vere Christus medicus, Marc. 1[:14]: *Venit Jesus in Galilaeam* et optulerunt ei languidos et ipse curavit eos, vere tam amicos quam inimicos, 1 Tim. 1[:15]: *Christus venit in mundum peccatores salvos facere, quorum ego primus sum*. Sed multi libencius recipiunt venenum quam medicamentum, Joan. 10[:10]: *Fur non venit nisi ut [furetur, et] mactet, [et] perdat. Ego veni ut vitam habeant*.

¶ Item, venit Filius Dei ad hominem per nature humane assumpcionem in hominem per gratie collacionem et iustitie executionem.

De primo, Agg. 2[:8]: *Veniet desideratus cunctis gentibus*. Vnde dicit Augustinus in quodam *Sermone*, de aduentu Christi, desperati iacebamus, sub exspectacione salutis egrotamus. Tandem venit medicus, quem non cognouit egrotus. Venit ut visitaret, et sanaret est occisus. Exemplum de pellicano de isto, etiam 1 Reg. 4[:7-8]: *Venit Deus in castra*. Hoc dixerunt Philistei cum archa venisset ad filios Israel et addiderunt. *Væ nobis* quia *non fuit tanta exultatio,* in castris Hebreorum, *heri et nudiustertius*. Venit Deus in castra quando venit in vterum virginis, inclusum muro integro virginitatis, falsatum fossa humilitatis, ordinatum ad sedem Trinitatis. Vnde hec castra sunt Philisteis, id est, demonibus terribilia, Can. 6[:9]: *Quæ est ista quæ progreditur quasi aurora*, et sequitur, *terribilis ut castrorum acies ordinata*? Vnde et est bonus exultacio magis quam heri, id est, in tempore legis scripture uel etim magis quam nudiustercius, id est, maior in statu innocentie.

De secundo, Joan. 10[:10]: *Ego veni ut vitam habeant, et* ut *abundantius habeant*. Sicut enim sit triplex uita nature, gratie,

glorie. Ante aduentum Christi homines tantum habebant vitam nature que breuis est, sed post aduentum Christi dedit hominibus vitam gratie et glorie et sic abundantius uitam habuerunt.

De tercio, aduentu contra hominem quere superius eodem capitulo.

Item, qui homo peccatum incurrit corporis et aggrauacionem mentis desolacionem virtutis debilitacionem, ideo venit Christus in carnem tanquam modicus ut alleuietur debilitatus in mentem ut consoletur desolatus in panem ut roboretur debilitatus.

¶ Item, quia per peccatum homo incurrit carnis languorem mentis merorem virtutis torporem. Ideo venit Christus in carnem ut caro curetur in mentrem ut mens hilaretur in panem ut virtus roboretur.

1. secundo ] *add*. 2 F.128. [↑](#endnote-ref-1)